钦定古今图书集成/理学汇编/字学典/第078卷 > 王氏法书苑 > 《史籀李斯书》前人
## 钦定古今图书集成/理学汇编/字学典/第078卷 > 王氏法书苑 > 《史籀李斯书》前人

《史籀》者，周宣王太史作大篆十五篇，与古文时有异
同。宣王之时，天下之书同文。及其衰也，诸侯各自为
政，而字画之形亦异殊矣。秦兼天下，丞相李斯乃奏
罢不合秦文者，而斯作《仓颉篇》，车府令赵高作《爰历篇》，太史令胡母敬作《博学篇》，皆取史籀大篆，或颇省
改，是为小篆。是时天下多事，篆字难成。长安下士人
程邈，得罪系宁阳十年，从狱中增减大篆，去其繁复，
奏之。始皇以为善，出邈为御史，名其书曰“隶书。”凡奏
事，令隶人书之，故又谓之“佐书。”自尔秦书有大篆、小
篆刻符包。隶书等，凡八体焉。《仓颉》《爰历》《博学》三篇，
至汉时闾里之师，并为《仓颉篇》，而《籀文》至建武时已
六篇矣。今称史籀之迹者，惟《岐阳石鼓文》，李斯之书，
惟《泰山诏》为真迹。《二世诏》《峄山》之碑，近日传者，出于
徐常侍、夏英公家，自唐封演，已疑非真，杜甫直谓“野
火焚枣木”，传刻尔，不知此谓《史籀》《李斯》二帖者，何从
得之也？今汉碑在者皆隶字，而程邈此帖乃是小楷。
观其气象，岂敢遂信以为秦人书。